תומאס סלמון

תומאס פול סלמון (באנגלית: Thomas Paul Salmon; ) היה פוליטיקאי אמריקאי מוורמונט, איש המפלגה הדמוקרטית, שכיהן כחבר בית הנבחרים של מדינתו בשנים 1965–1971, וכמושל ורמונט ה-75 בשנים 1973–1977.
ראשית חייו
תומאס סלמון נולד בקליבלנד, אוהיו, כבנם של תואמס א. סלמון ושל לוסי מ. (לבית קונלון) סלמון. הוא גדל בסטו, מסצ'וסטס, וב-1950 סיים את בית הספר התיכון בעיירה הדסון הסמוכה. ב-1954 סיים סלמון לימודי היסטוריה וממשל בבוסטון קולג', וב-1957 סיים לימודי תואר במשפטים בבית הספר למשפטים של הקולג'. ב-1958 הוא סיים לימודי מוסמך במשפטים בתחום המיסוי בבית הספר למשפטים באוניברסיטת ניו יורק. לאחר שהתקבל ללשכת עורכי הדין, הוא התיישב ברוקינגהאם, ורמונט, שם הוא עסק בעריכת דין כשותף במשרד עורכי הדין סלמון ונוסטרנד.

סלמון היה פעיל בכנסייה הקתולית, והיה חבר באחוות אבירי קולומבוס . הוא גם היה חבר בלשכת עורכי הדין האמריקאית, לשכת עורכי הדין של ורמונט, לשכת עורכי הדין של מחוז וינדהאם, המסדר הנדיב והמגן של האיילים הקנדיים (Benevolent and Protective Order of Elks), המסדר הנאמן של האייל הקורא (Loyal Order of Moose), ובגופים ציבוריים נוספים.
קריירה פוליטית
בשנים 1960–1972 שימש סלמון כחבר מועצת העיר רוקינגהאם. בשנים 1963–1965 הוא היה שופט בבית המשפט העירוני של בלוס פולס. בשנים 1965–1971 הוא כיהן כחבר בית הנבחרים של ורמונט. בשנתיים האחרונות לכהונתו הוא היה מנהיג סיעת המיעוט. ב-1970 התמודד סלמון ללא הצלחה בבחירות למשרת התובע הכללי של ורמונט.

מושל ורמונט
ב-1972 נבחר סלמון כמושל ורמונט. הוא נכנס למרוץ חודש בלבד לפני הבחירות המקדימות שהתקיימו בספטמבר, ושלושה חודשים לפני הבחירות הכלליות. במהלך מסע הבחירות, הוא ניצל את התפיסה הרווחת שמשקיעים מחוץ לוורמונט פיתחו את קרקעות המדינה יתר על המידה, תחת הסיסמה "ורמונט לא למכירה". במערכת בחירות זו ניצחו הרפובליקנים בכל שאר המשרות המדינתיות, אך סלמון ניצח ניצחון משכנע. בעת כהונתו כמושל, הוא הוביל את העברת החוק למס רווחי קרקע שהאט את ספקולציות הקרקעות במדינה. ב-1974 הוא נבחר לתקופת כהונה שנייה כמושל, במשך שנתיים שימש כיושב ראש אגודת המושלים של ניו אינגלנד, והיה חבר בוועד המנהל של אגודת המושלים הלאומית. ב-1976 התמודד סלמון ללא הצלחה על המושב של ורמונט בסנאט של ארצות הברית, ונוצח על ידי הסנאטור המכהן רוברט סטאפורד.

שנותיו האחרונות
לאחר תום כהונתו כמושל, חידש סלמון את עיסוקו בעריכת דין. ב-1991 הוא מונה כנשיא הזמני של אוניברסיטת ורמונט, ובשנים 1993–1998 הוא שימש כנשיא הקבוע של האוניברסיטה. לאחר פרישתו מתפקיד זה הוא עסק בעריכת דין בבלוס פולס. הוא גם שימש כיושב ראש מועצת המנהלים של חברת החשמל Green Mountain Power בשנים 1983–2002.
חיים אישיים
באוגוסט 1958 נשא סלמון לאישה את מדלין גבריאל סבאריה, ולשניים נולדו ארבעה ילדים. בנם, תומאס מ. סלמון היה מבקר המדינה של ורמונט בשנים 2007–2013. תומאס ומדלין סלמון התגרשו ב-1983, וב-1984 הוא נישא בשנית לסוזאן ג'ון ביסון.

תומאס סלמון נפטר בברטלבורו ב-14 בינואר 2025.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1617-1618

קישורים חיצוניים

 תומאס סלמון באתר אגודת המושלים הלאומית 
 תומאס סלמון באתר The Political Graveyard 


הערות שוליים

קטגוריה:מושלי ורמונט
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של ורמונט
קטגוריה:שופטי בתי המשפט של מדינת ורמונט
קטגוריה:נשיאי אוניברסיטאות בארצות הברית
קטגוריה:בוגרי בית הספר למשפטים של בוסטון קולג'
קטגוריה:בוגרי בית הספר למשפטים באוניברסיטת ניו יורק
קטגוריה:עורכי דין אמריקאים במאה ה-20
קטגוריה:עורכי דין אמריקאים במאה ה-21
קטגוריה:אמריקאים שנולדו ב-1932
קטגוריה:אמריקאים שנפטרו ב-2025